Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Atomenergifællesskabs Forsyningsagentur for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Atomenergifællesskabs Forsyningsagentur for regnskabsåret 2008,

der henviser til Revisionsrettens beretning om årsregnskabet for Det Europæiske Atomenergifællesskabs Forsyningsagentur for regnskabsåret 2008, med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Rådets afgørelse 2008/114/EF, Euratom af 12. februar 2008 om fastsættelse af vedtægterne for Euratoms Forsyningsagentur [3], særlig artikel 8,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget (A7-0076/2010),

A. der henviser til, at Revisionsretten fastslår, at den havde fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Euratom, der har hjemsted i Luxembourg, blev oprettet i 1958 og ved afgørelse 2008/114/EF, Euratom, har fået ny vedtægt og er blevet et agentur;

1. bemærker, at agenturet i 2008 ikke modtog noget tilskud til at dække sine transaktioner, og at Kommissionen afholdt alle agenturets udgifter i forbindelse med gennemførelsen af 2008-budgettet; bemærker endvidere, at de fremførte 2007-forpligtelser blev dækket af den uudnyttede del af 2007-tilskuddet;

2. tager følgelig til efterretning, at agenturet — uden et selvstændigt budget — reelt er integreret i Kommissionen;

3. understreger dog, at denne situation giver anledning til at overveje, om det er nødvendigt at bevare agenturet i dets nuværende form og opbygning; noterer sig imidlertid agenturets svar, hvori der argumenteres for, at den aktuelle situation på den ene side genspejler de klare forbindelser til Kommissionen (for eksempel kan Kommissionen udstede direktiver, og den udnævner agenturets generaldirektør) og på den anden side en grad af juridisk og finansiel uafhængighed;

Intern revision

4. anerkender, at agenturet i overensstemmelse med vedtægtens artikel 3 valgte sin egen interne revisor, der påbegyndte sit hverv den 1. juli 2009;

5. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [5] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 6.

[2] EFT L 248 af 16.9.2002, s. 1.

[3] EUT L 41 af 15.2.2008, s. 15.

[4] EFT L 357 af 31.12.2002, s. 72.

[5] Vedtagne tekster, P7_TA(2010)0139. Se side 241 i denne EUT.

--------------------------------------------------